SKRIFTLIG FORESPØRGSEL E-2825/01

af María Sornosa Martínez (PSE) til Kommissionen

(11. oktober 2001)

Om: Ændret anvendelse af ESF-midler til miljøuddannelse, som er blevet afsat til den spanske fond for biodiversitet

Det spanske miljøministerium har netop orienteret de spanske forvaltninger om, at 16 mia. pesetas fra Den Europæiske Socialfond, som i princippet skulle have været anvendt til miljøuddannelse til arbejdstagere, som ikke er tjenestemænd, med programmer, der skulle forvaltes af de autonome regioner. I henhold til den indgåede aftale skulle 30 % af uddannelsesudgifterne udredes af de regionale forvaltninger, mens resten skulle stilles til rådighed af Miljøministeriet, der skulle formidle ESF-midlerne.

- Gyldighedsperioden for disse midler er 2001-2006.

- Målsætningen for fonden for biodiversitet omfatter forskning i biodiversitet og formidling af forbindelserne med FN og andre internationale organer, men ikke miljøuddannelse af arbejdstagere.

- De forskellige regionale forvaltninger har allerede udarbejdet deres miljøuddannelsesplaner for arbejdstagerne som led i ESF.

Kan Kommissionen på baggrund heraf orientere om den faktiske natur af den støtte, som de spanske myndigheder har bevilget i det foreliggende tilfælde, om de vilkår støtten er blevet tildelt på og især, om de konkrete foranstaltninger, som skal finansieres?

Mener Kommissionen, at det i medfør af ESF-forordningen er acceptabelt, at de spanske myndigheder anvender de nævnte midler til andre formål?

Hvad vil Kommissionen foretage sig for at sikre en fortsættelse af de programmer for miljøuddannelse af arbejdstagere, som er blevet godkendt med udgangspunkt i bevillingerne fra EU?

Svar afgivet på Kommissionens vegne af Anna Diamantopoulou

(23. november 2001)

De operationelle programmer Iniciativa Empresarial y Formación Continua, som er godkendt af Kommissionen og integreret i fællesskabsstøtterammerne for mål 1 og mål 3 i programmeringsperioden 2000-2006 i Spanien, omfatter følgende miljøuddannelsesaktioner:

- uddannelsesaktioner, som tager sigte på en bedre kvalificering af arbejdstagere, hvis arbejde har direkte eller indirekte virkninger for miljøet, samt overholdelse af miljøpolitikkens mål;

- uddannelsesforløb (grunduddannelse, særuddannelse og uddannelse af undervisningspersonale) for arbejdstagere i små og mellemstore virksomheder (SMV), entreprenører, ledere og andre fagfolk, hvis arbejde har direkte eller indirekte virkninger for miljøet, samt overholdelse af miljøpolitikkens mål;

- analyse af behovet for miljøuddannelse, som skal udvikles gennem skabelse af et net for analyse af kompetence, iværksættelse af særlige undersøgelser i den selvstændige region, seminarer og udveksling af erfaringer;

- etablering af en onlineplatform for indholdet af miljøuddannelse, igangsætning af en ordning for fjernuddannelse på grundlag af denne platform og udvikling og distribution på forskellige medier af uddannelsesredskaber med særlig vægt på vejledninger i god praksis i udvalgte sektorer.

Fællesskabets støtte til disse aktioner tildeles efter de bestemmelser og mål, der er fastlagt i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for

strukturfondene(1), og Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond(2). De prioriterede felter til udvikling af uddannelsesaktioner er dem, der er beskrevet i teksten til de operationelle programmer, der er vedtaget ved Kommissionens beslutning nr. C (2001) 24 af 16. januar 2001 for det operationelle program mål 1, og nr. C (2001) 100 af 23. januar 2001, for mål 3.

Iværksættelsesforanstaltninger til gennemførelse af de prioriterede felter er beskrevet i programtillægget, som er vedtaget af de udvalg, der forestår opfølgningen af de respektive operationelle programmer, den 4. maj 2001.

I henhold til artikel 18, stk. 3, litra a), i forordning (EF) nr. 1260/1999, defineres de endelige modtagerkategorier i programtillægget.

Artikel 9 i samme forordning fastsætter under m), at programtillægget udarbejdes af medlemsstaten eller forvaltningsmyndigheden og om nødvendigt tilpasses af overvågningsudvalget, og at det oversendes til Kommissionen til information.

Det er således inden for rammerne af nærhedsprincippet i henhold til artikel 9 de spanske myndigheder, der træffer afgørelse om de endelige modtagere.

De spanske myndigheder har i forbindelse med programmerne Iniciativa empresarial y formación continua bestemt, at de endelige modtagere med ansvar for miljøuddannelsesforanstaltninger skal være Ceneam (Centro Nacional de Educación Ambiental) for aktioner indledt i 2000, og Fundación Biodiversidad for aktioner, der indledes fra 2001.

Kommissionen vil forestå opfølgningen og evalueringen af den støtte, der tildeles inden for rammerne af de bestemmelser, der er fastsat i forordning (EF) nr. 1260/1999. I det konkrete tilfælde vil Kommissionen føre tilsyn med, at de fastsatte mål i de operationelle programmer på miljøuddannelsesområdet bliver respekteret.

(1) EFT L 161 af 26.6.1999.

(2) EFT L 213 af 13.8.1999.